Щхьэгуэш Адэлбий цIыхухэм яIуощIэ
УФ-м и Къэрал Думэм и депутат Щхьэгуэш Адэлбий «Урысей зэкъуэт» политикэ партым и щIыналъэ егъэблэгъапIэм дыгъуасэ щахуэзащ Къэбэрдей-Балъкъэрым и цIыхухэм.
Депутатым лъэIу зэхуэмыдэхэр хуа-Iэу цIыхуи 9 къэкIуат. Абыхэм Щхьэгуэшыр епсэлъащ, дэтхэнэми дэIэпыкъуну къигъэгугъащ. ЦIыпIынэ Iэмыдэрэ Шэрэдж Заретэрэ зы гуныкъуэгъуэм зэ-хуишауэ, зы лъэIукIэ зыхуагъэзащ къулыкъущIэм:
— Ди сабийхэм зы узщ къефыкIыр, ахэр щIэх-щIэхыурэ къомэххэр. Апхуэдэ узы-фэ яIэщ республикэм щыпсэу сабий 25-м. Дэ хуэмыщIа унагъуэхэм дыхабжэ, общежитым дыщIэсу аращ. Унэ къыдатын хуейуэ илъэс зыбжанэ лъандэрэ чэзум дыщытщ. Къалэ судым и унафэ щыIэщ унэ къыдатыным теухуауэ. Абы Суд нэхъыщхьэр хэплъэжри, унэр къыдамытыну къыщIрагъэдзыжащ. Мы Iуэхур зэхэгъэкIынымкIэ сэбэп укъытхуэхъуну дыпщыгугъыу лъэIуакIуэ дыкъэкIуащ, — жиIащ Заретэ.
Депутатым и къару къихь къимыгъанэу цIыхубзхэм ядэIэпыкъуну, Iуэхур зэхигъэкIыну къигъэгугъащ.
— Илъэс куэд щIауэ зэхамыгъэкIыф Iуэхухэр къыхэзгъэщхьэхукIыу, мис абыхэм селэжьэну мурад сщIащ, — къыхигъэщащ Щхьэгуэшым. — Ар унэм, субсидием, щIым ехьэлIа упщIэхэращ. Iуэхур дэнэ деж къыщыувыIэми къэхутэн, ар зэлъыта IуэхущIапIэхэм я лэжьэкIэр къэпщытэн хуейщ. ЩхьэзыфIэфIагъкIэ, щхьэхынагъкIэ Iуэхур зымыгъэкIуатэ, зи къалэнхэр зыхуэмыгъэзащIэ щыIэмэ, жэуап егъэхьыпхъэщ. А псори СМИ-м къигъэнахуэу дызэдэлэжьэнуи сыщогугъ, — жиIащ Щхьэгуэшым.
Фырэ Анфисэ.
Сурэтыр Къарей Элинэ трихащ.
